P6_TA(2007)0192

Parteneriat în domeniul pescuitului între CE, pe de o parte, şi Danemarca şi Groenlanda, pe de altă parte *

Rezoluţia legislativă a Parlamentului European din 22 mai 2007 referitoare la propunerea de regulament al Consiliului privind încheierea Acordului de parteneriat în domeniul pescuitului între Comunitatea Europeană, pe de o parte, şi Guvernul Danemarcei şi Guvernul local al Groenlandei, pe de altă parte (COM(2006)0804 - C6-0506/2006 - 2006/0262(CNS))

(Procedura de consultare)

Parlamentul European,

- având în vedere propunerea Comisiei prezentată Consiliului (COM(2006)0804) [1],

- având în vedere articolul 37 coroborat cu articolul 300 alineatul (2) din Tratatul CE,

- având în vedere articolul 300 alineatul (3) primul paragraf din Tratatul CE, în temeiul căruia a fost consultat de către Consiliu (C6-0506/2006),

- având în vedere articolul 51 şi articolul 83 alineatul (7) din Regulamentul său de procedură,

- având în vedere raportul Comisiei pentru pescuit şi avizul Comisiei pentru bugete (A6-0161/2007),

1. aprobă propunerea Comisiei astfel cum a fost modificată şi aprobă încheierea acordului;

2. invită Comisia să îşi modifice propunerea în consecinţă, în conformitate cu articolul 250 alineatul (2) din Tratatul CE;

3. invită Consiliul să informeze Parlamentul, în cazul în care intenţionează să se îndepărteze de la textul aprobat de acesta;

4. cere deschiderea procedurii de concertare prevăzută în Declaraţia comună din 4 martie 1975, în cazul în care Consiliul intenţionează să se îndepărteze de la textul aprobat de Parlament;

5. solicită Consiliului să îl consulte din nou, în cazul în care acesta intenţionează să modifice în mod substanţial propunerea Comisiei;

6. încredinţează Preşedintelui sarcina de a transmite Consiliului şi Comisiei poziţia Parlamentului.

TEXT PROPUS DE COMISIE | AMENDAMENTELE PARLAMENTULUI |

Amendamentul 1

Considerentul 2a (nou)

| (2a) În cazul în care Comisia mixtă stabileşte niveluri ale posibilităţilor de pescuit inferioare celor prevăzute în capitolul I din anexă, Groenlanda ar trebui să compenseze Comunitatea în anii următori, oferindu-i posibilităţi de pescuit corespunzătoare sau, în acelaşi an, prin acordarea altor posibilităţi de pescuit, sau prin reducerea în mod proporţional a plăţii convenite. |

Amendamentul 2

Considerentul 2b (nou)

| (2b) Comunitatea ar trebui să îşi rezerve dreptul de a ajusta cotele, în cazul în care, după 2010, se constată că acestea nu sunt în concordanţă cu politica UE în materie de sustenabilitate. |

Amendamentul 3

Considerentul 2c (nou)

| (2c) În aplicarea articolului 2 alineatul (1) din protocol ar trebui să se ţină seama de condiţiile menţionate la articolul 1 alineatul (2) din protocol. |

Amendamentul 4

Articolul 3 a (nou)

| Articolul 3a Comisia prezintă Parlamentului European şi Consiliului rapoarte anuale privind rezultatele politicii sectoriale în materie de pescuit indicate la articolul 4 din protocol. |

Amendamentul 5

Articolul 4 alineatul (1 a) (nou)

| Comisia verifică, în fiecare an, în ce măsură statele membre ale căror nave operează în baza protocolului îşi respectă obligaţiile în materie de raportare. În cazul în care constată că aceste obligaţii nu au fost respectate, Comisia respinge cererile lor de licenţă de pescuit pentru anul care urmează. |

Amendamentul 6

Articolul 4 a (nou)

| Articolul 4a Înainte de expirarea protocolului şi înainte de a începe negocierile pentru o posibilă prelungire, Comisia prezintă Parlamentului European şi Consiliului o evaluare ex- post a protocolului, inclusiv o analiză costuri-beneficii. |

[1] Nepublicată încă în JO.

--------------------------------------------------